**2022–2030 M. KLAIPĖDOS REGIONO PLĖTROS PLANO**

**PAŽANGOS PRIEMONĖS NR. LT023-04-02-03 VYSTYTI STACIONARIŲ IR NESTACIONARIŲ SOCIALINIŲ PASLAUGŲ INFRASTRUKTŪRĄ**

**PAGRINDIMO APRAŠAS**

2024-07-01 Nr. PA-6

# **I SKYRIUS**

# **BENDROSIOS NUOSTATOS**

|  |  |
| --- | --- |
| **Regiono plėtros uždavinys (-iai)** | LT023-04-02 Plėsti socialinių paslaugų spektrą ir pagerinti paslaugų prieinamumą bei kokybę |

# **II SKYRIUS**

# **SITUACIJOS ANALIZĖ IR SIEKIAMAS POKYTIS**

Pažangos priemone sprendžiama 2022–2030 m. Klaipėdos regiono plėtros plane (toliau – RPP) nurodyta 4 problema „Nepakankamas švietimo, sveikatos ir socialinių paslaugų prieinamumas, kokybiškų paslaugų trūkumas“ ir šalinama jos priežastis 4.2. „Nepakankamas socialinių paslaugų spektras ir paslaugų prieinamumo trūkumas“.

RPP nurodoma[[1]](#footnote-1), kad Klaipėdos regione socialinių, kaip ir sveikatos paslaugų, srityje stebimi netolygumai tarp regiono savivaldybių, trūksta atitinkamos infrastruktūros kokybiškai veiklai vykdyti, paslaugoms teikti.

**2.1. Pažangos priemonės tikslinės grupės**

Pažangos priemonės veiklos skirtos užtikrinti kokybišką socialinių paslaugų teikimą visų socialinių grupių asmenims ir jų šeimoms Klaipėdos regione, t. y.:

1. asmenims, turintiems intelekto ir (ar) psichikos negalią;

2. socialinę riziką patiriantiems ir socialiai pažeidžiamiems asmenims bei asmenims, kuriems nustatyti socialinių paslaugų poreikiai;

3. senyvo amžiaus asmenims, kuriems reikalingos ilgalaikės socialinės globos paslaugos.

Nurodytų tikslinių grupių poreikiai yra susiję su socialinių paslaugų prieinamumu ir kokybe – jiems turi būti užtikrinta teisė į kokybiškas, jų poreikius atitinkančias paslaugas.

Pirmos tikslinės grupės asmenų, turinčių intelekto ir (ar) psichikos negalią, skaičius vidutiniu laikotarpiu Klaipėdos regione svyravo nežymiai: nuo 2749 asmenų 2018 m. iki 2733 asmenų 2022 m. (žr. 1 lentelę). Darbingo amžiaus asmenų (18-65 m.), kuriems priskirta diagnozė F20-F29 ar F70-F79, dėl kurių dažniausiai nustatoma psichikos negalia arba intelekto negalia, didžiausi skaičiai stebimi Klaipėdos miesto ir Šilutės rajono savivaldybėse. Vidutiniu laikotarpiu asmenų skaičius kasmet kito, nėra matoma ryški šios grupės asmenų didėjimo ar mažėjimo tendencija.

Remiantis Higienos instituto duomenimis, sergančių asmenų skaičius 1000 gyventojų šalies rodiklį viršijo tik F20-F29 diagnozės atveju. Didžiausias skirtumas buvo 2019 metais: regione – 10,19 asm./1000 gyv., šalyje – 9,79 asm./1000 gyv. Kitais metais skirtumas buvo nežymus: 2018 m. – 0,17, 2020 m. – 0,09, 2021 m. – 0,28, 2022 m. – 0,09. Minėtą šalies rodiklį visą laikotarpį viršijo Klaipėdos miesto, Kretingos rajono ir Šilutės rajono savivaldybės. Nuo 2018 metų iki 2020 m. ir Palangos miesto savivaldybė.

**1 lentelė.** Darbingo amžiaus asmenų, turinčių intelekto ir (ar) psichikos negalią, skaičius Klaipėdos regione 2018–2022 m.[[2]](#footnote-2)

|  |  |  |  |  |  |
| --- | --- | --- | --- | --- | --- |
| **Savivaldybė** | **F20-F29**  **(šizofrenija, šizotipinis ir kliedesiniai sutrikimai)** | | | | |
| **2018** | **2019** | **2020** | **2021** | **2022** |
| **Klaipėdos m. sav.** | 983 | 1028 | 974 | 992 | 971 |
| **Klaipėdos r. sav.** | 212 | 207 | 195 | 211 | 219 |
| **Kretingos r. sav.** | 278 | 273 | 231 | 269 | 269 |
| **Palangos m. sav.** | 112 | 113 | 109 | 112 | 102 |
| **Neringos sav.** | 10 | 11 | 10 | 11 | 10 |
| **Skuodo r. sav.** | 98 | 99 | 89 | 91 | 85 |
| **Šilutės r. sav.** | 358 | 373 | 363 | 350 | 353 |
| **Klaipėdos regionas, iš viso** | **2051** | **2104** | **1971** | **2036** | **2009** |
| **Savivaldybė** | **F70-F89**  **(protinis atsilikimas ir psichologinės raidos sutrikimai)** | | | | |
| **2018** | **2019** | **2020** | **2021** | **2022** |
| **Klaipėdos m. sav.** | 245 | 267 | 249 | 272 | 256 |
| **Klaipėdos r. sav.** | 96 | 93 | 86 | 84 | 89 |
| **Kretingos r. sav.** | 104 | 100 | 61 | 88 | 81 |
| **Palangos m. sav.** | 22 | 23 | 22 | 22 | 19 |
| **Neringos sav.** | 2 | 3 | 2 | 1 | 2 |
| **Skuodo r. sav.** | 58 | 64 | 58 | 66 | 77 |
| **Šilutės r. sav.** | 171 | 208 | 195 | 194 | 200 |
| **Klaipėdos regionas, iš viso** | **698** | **758** | **673** | **727** | **724** |

Darbingo amžiaus asmenų, kuriems priskirta diagnozė F70-F89, skaičius 1000 gyventojų Klaipėdos regione šalies rodiklio vidutiniu laikotarpiu neviršijo, tačiau atskiri Skuodo ir Šilutės rajonų savivaldybių rodikliai buvo gerokai didesni, pavyzdžiui, 2022 metais šalies rodiklis siekė 4,98 asm./1000 gyv., tuo tarpu Skuode jis sudarė 8,1 asm./1000 gyv., Šilutėje – 8,3 asm./1000 gyv. 2018 metais šalyje sergančių asmenų 1000 gyventojų buvo 4,46, Skuode – 5,86 asm./1000 gyv., Šilutėje – 7,24 asm./1000 gyv.

Pagal šiuo metu matomas tendencijas tikėtina, kad asmenų, turinčių intelekto ir (ar) psichikos negalią, skaičius ateinančius kelerius metus Klaipėdos regione turėtų išlikti panašus.

Asmenys, gyvenantys skurdo rizikoje ar socialinėje atskirtyje Klaipėdos regione 2021 m. sudarė 26,1 proc., 2022 m. – 22,1 proc., t. y. sumažėjo 4 procentiniais punktais. Šis rodiklis nėra didžiausias šalyje, t. y. asmenų, gyvenančių skurdo rizikoje ar socialinėje atskirtyje, dalis viena mažiausių tarp visų regionų (2021 m. regionas buvo 7 vietoje, o 2022 m. – 9). Šalies rodiklį viršijo tik 2021 m. (šalyje – 23,5 proc., regione – 26,1 proc.).

Vidutiniu laikotarpiu, 2014–2018 m., socialinės rizikos šeimų skaičius Klaipėdos regione mažėjo vidutiniškai 1,2 procentiniais punktais kasmet[[3]](#footnote-3). 2018 m. didžiausias socialinės rizikos šeimų skaičius buvo Klaipėdos mieste (358 šeimos arba 38,4 proc. visų regiono socialinės rizikos šeimų), Klaipėdos rajone (133 šeimos arba 14,3 proc.) ir Šilutės rajone (258 šeimos arba 27,7 proc.) savivaldybėse, mažiausias skaičius buvo Neringos savivaldybėje – tik 1 šeima. Ankščiau įvardintu laikotarpiu socialinės rizikos šeimų skaičius augo Klaipėdos miesto (vidutiniškai 0,5 proc. kasmet), Palangos miesto (12,1 proc.) ir Šilutės rajono (0,4 proc.) savivaldybėse. Rodiklis mažėjo Klaipėdos (vidutiniškai -3,4 proc. kasmet), Kretingos (-6,6 proc.) ir Skuodo (-7,6 proc.) rajonų savivaldybėse, o Neringos savivaldybėje išliko stabilus. Panašu, kad panašios tendencijos turėtų išlikti ir ateityje.

2023 m. pradžioje Klaipėdos regione gyveno 52 963 14-29 m. amžiaus jaunuolių[[4]](#footnote-4), t. y. 15,8 proc. regiono gyventojų (žr. 2 lentelę). Ši dalis 2019–2023 m. laikotarpiu nuolat mažėjo: 2022 m. ji siekė – 15,9 proc., 2021 m. – 16,2 proc., 2020 m. – 17,3 proc., 2019 m. – 17,5 proc. Vis dėlto 2023 m. jaunimo skaičius padidėjo 1 098 asmenimis. Atsižvelgiant į tai, derėtų stebėti tikslinės grupės asmenų skaičiaus pokyčius, bet jaunimui skirtų paslaugų poreikis tikėtina gali augti.

**2 lentelė.** 14-29 m. amžiaus asmenų skaičius regione 2019–2023 m. laikotarpiu

|  |  |  |  |  |  |
| --- | --- | --- | --- | --- | --- |
| **Savivaldybė** | **2019** | **2020** | **2021** | **2022** | **2023** |
| **Klaipėdos m. sav.** | 24 465 | 24 074 | 22 265 | 22 024 | 23 012 |
| **Klaipėdos r. sav.** | 9 717 | 10 112 | 10 287 | 10 450 | 10 959 |
| **Kretingos r. sav.** | 7 304 | 7 094 | 6 788 | 6 601 | 6 461 |
| **Neringos sav.** | 531 | 535 | 598 | 615 | 615 |
| **Palangos m. sav.** | 2 424 | 2 465 | 2 393 | 2 403 | 2 474 |
| **Skuodo r. sav.** | 3 403 | 3 263 | 2 994 | 2 842 | 2 677 |
| **Šilutės r. sav.** | 8 227 | 8 070 | 7 199 | 6 930 | 6 765 |
| **Klaipėdos regionas, iš viso** | **56 071** | **55 613** | **52 524** | **51 865** | **52 963** |

**3 lentelė.** 65 m. ir vyresnių asmenų skaičius regione 2019–2023 m. laikotarpiu

|  |  |  |  |  |  |
| --- | --- | --- | --- | --- | --- |
| **Savivaldybė** | **2019** | **2020** | **2021** | **2022** | **2023** |
| **Klaipėdos m. sav.** | 30 165 | 30 655 | 31 095 | 31 348 | 32 096 |
| **Klaipėdos r. sav.** | 7 138 | 7 060 | 8 317 | 8 529 | 9 017 |
| **Kretingos r. sav.** | 7 361 | 7 421 | 7 327 | 7 326 | 7 460 |
| **Neringos sav.** | 483 | 491 | 608 | 654 | 697 |
| **Palangos m. sav.** | 3 757 | 3 911 | 3 988 | 4 113 | 4 363 |
| **Skuodo r. sav.** | 3 970 | 4 008 | 3 808 | 3 776 | 3 854 |
| **Šilutės r. sav.** | 7 603 | 7 701 | 7 593 | 7 606 | 7 784 |
| **Klaipėdos regionas, iš viso** | **60 477** | **61 247** | **62 736** | **63 352** | **65 271** |

Senyvo amžiaus asmenų (65 m. ir vyresnių) skaičius[[5]](#footnote-5) 2023 m. pradžioje Klaipėdos regione siekė 65 271 asmenį. Šių asmenų skaičius vidutiniu laikotarpiu 2019–2023 m. regione augo vidutiniškai 1,9 procentiniais punktais kasmet. Ypač spartus augimas buvo stebimas 2023 m. – lyginant su 2022 m., senyvo amžiaus asmenų skaičius paaugo 3,0 proc. 65 m. ir vyresnių asmenų dalis Klaipėdos regiono nuolatinių gyventojų amžiaus struktūroje 2023 m. pradžioje sudarė 19,5 proc.[[6]](#footnote-6) Valstybės duomenų agentūra prognozuoja, kad 65 m. ir vyresnių asmenų dalis šalies gyventojų amžiaus struktūroje ateinančiais metais augs nuo 20,3 proc. 2024 m. iki 23,6 proc. 2030 m. Atsižvelgiant į šiuos duomenis, galima teigti, kad trečios tikslinės grupės – senyvo amžiaus asmenų, kuriems reikalingos ilgalaikės socialinės globos paslaugos, skaičius ateityje augs.

Savivaldybėms yra priskirta eilė funkcijų, susijusių su socialinėmis paslaugomis: jos atsako už socialinių paslaugų teikimo savo teritorijos gyventojams užtikrinimą planuodamos ir organizuodamos socialines paslaugas, kontroliuodamos bendrųjų socialinių paslaugų ir socialinės priežiūros kokybę. Neinvestuojant į socialinių paslaugų infrastruktūros plėtrą, socialinių paslaugų įstaigų modernizavimą, nebus pilnai užtikrintas sklandus institucinės pertvarkos procesas, asmenų, kuriems būtinos socialinės paslaugos, poreikis ir socialinių paslaugų kokybė.

**2.2. Socialinių paslaugų pasiūla ir paklausa regione**

Regiono globos namuose yra teikiamos trumpalaikės ir ilgalaikės socialinės globos paslaugos senyvo amžiaus asmenims ir suaugusiems asmenims su negalia bei su sunkia negalia. 2022 m. pabaigoje Klaipėdos regione veikė 13 globos įstaigų senyvo amžiaus asmenims. Iš jų po 3 veikė Klaipėdos miesto ir Klaipėdos rajono savivaldybėse, 1 – Palangos miesto savivaldybėje, 2 – Skuodo rajono savivaldybėje, 4 – Šilutės rajono savivaldybėje. Gyventojų skaičius globos įstaigose senyvo amžiaus asmenims[[7]](#footnote-7) 2022 m. pabaigoje regione siekė 846 asmenis. Daugiausia senyvo amžiaus gyventojų buvo Klaipėdos rajono (294 asmenys), Šilutės rajono (195 asmenys) ir Klaipėdos miesto (191 asmuo) savivaldybių globos įstaigose. Skuodo rajone buvo globojama 114 asmenų, Palangoje – 37 asmenys, Kretingos rajone – 15 asmenų.

Suaugusių asmenų su negalia skaičius globos įstaigose 2022 m. pabaigoje siekė 570 asmenis. Valstybės duomenų agentūros informacinėje sistemoje pateikti tik trijų savivaldybių duomenys: Klaipėdos miesto, Kretingos ir Šilutės rajonų. Rodiklio reikšmės 2022 m. siekė atitinkamai 32, 209 ir 329 asmenis[[8]](#footnote-8). 2018–2022 m. laikotarpiu rodiklio reikšmės mažėjo vidutiniškai po 3 proc. kasmet. Tuo tarpu galima stebėti senyvo amžiaus asmenų skaičiaus augimo globos įstaigose tendenciją: iki 2020 metų mažėjąs, 2021 metais skaičius šoktelėjo 115 asmenimis, 2022 m. 137 asmenimis.

Norinčių gauti ilgalaikę socialinę globą ir apsigyventi Klaipėdos regiono globos įstaigose visuomet yra daugiau, nei vietų juose. Savivaldybių administracijų duomenimis, yra stebima tendencija, kad laukiančių apsigyventi socialinės globos namuose ar gauti dienos socialinės globos paslaugas namuose eilės sparčiai auga. Paslaugų trūkumą savivaldybės bando užpildyti pirkdamos paslaugas iš viešųjų socialinės globos įstaigų ir įstaigų kituose regionuose (BĮ Stonaičių socialinės globos namai, BĮ Dūseikių socialinės globos namai, BĮ Strėvininkų socialinės globos namai, BĮ Aknystos socialinės globos namai, BĮ Prūdiškių socialinės globos namai, BĮ Didvyžių socialinės globos namai, BĮ Suvalkijos socialinės globos namai ir kt.), tačiau akivaizdu, kad šių paslaugų poreikis yra pilnai netenkinamas. Dėl to būtina numatyti veiklas, skirtas ilgalaikei socialiniai globai užtikrinti.

Klaipėdos regiono savivaldybės nedalyvavo I-jame žmonių su negalia globos deinstitucionalizacijos etape (2014–2020 m. finansinis laikotarpis). Regiono savivaldybėse visiškai neteikiama apgyvendinimo apsaugotame būste paslauga (asmenims su negalia). 5 savivaldybėse (Klaipėdos miesto, Klaipėdos rajono, Neringos, Palangos miesto ir Skuodo rajono) nėra grupinių gyvenimo namų asmenims su negalia. I-jame pertvarkos etape regionas grupinio gyvenimo namų plėtrą įgyvendino tik iš Valstybės investicijų programos lėšų. Macikų socialinės globos namai (Šilutės rajonas) ir Padvarių socialinės globos namai (Kretingos rajonas) įsteigė po 1-us grupinio gyvenimo namus, kuriuose šiuo metu gyvena po 10 asmenų. Likusiose 5-iose regiono savivaldybėse neteikiamos apgyvendinimo savarankiško gyvenimo namuose paslaugos (suaugusių asmenų su negalia, be tėvų globos likusių vaikų ar sulaukusių pilnametystės asmenų (iki 21 m.) po institucinės vaiko socialinės globos). Apgyvendinimo savarankiško gyvenimo namuose paslauga teikiama tik Šilutės socialinių paslaugų centre (2 vietos).

Ruošdamosi II-jam žmonių su negalia globos deinstitucionalizacijos etapui regiono savivaldybės rengė Perėjimo nuo institucinės globos prie šeimoje ir bendruomenėje teikiamų paslaugų Klaipėdos regiono žemėlapį (toliau – Žemėlapis). Jame savivaldybės identifikavo bendruomenėse gyvenančių asmenų su negalia ir jų artimųjų poreikius apgyvendinimo, dienos užimtumo ir laikino atokvėpio paslaugų srityse ir atsižvelgdamos į juos įvertino, kokios infrastruktūros savivaldybėse trūksta (žr. 4 lentelę). Apibendrinta informacija pateikiama 4-oje lentelėje.

**4 lentelė.** II-ojo žmonių su negalia globos deinstitucionalizacijos (toliau – DI) etapo sprendimai

|  |
| --- |
| **Apsaugoto būsto plėtra (toliau – AB)** |
| * Klaipėdos miesto savivaldybė planuoja įkurti 18 būstų, kuriuose apgyvendinimo (apsaugoto būsto/savarankiško gyvenimo namų) paslaugos bus teikiamos 36 asmenims. Preliminariais duomenimis, savivaldybė planuoja įsigyti 3 vienviečius, 13 dviviečių, 1 trivietį ir 1 keturvietį būstą. * Klaipėdos rajono savivaldybė nurodė, kad AB plėtrą įgyvendins įsigydama 7 apsaugotus būstus. Lietuvos Respublikos socialinės apsaugos ir darbo ministerija (toliau – SADM) papildomų siūlymų dėl apsaugoto būsto plėtros savivaldybei neteikė, todėl II-ajame DI etape Klaipėdos rajono savivaldybėje bus įsteigti 7 apsaugoti būstai ir sukurta 14 vietų paslaugų teikimui. 4 AB bus įsigyti iš regioninių Europos Sąjungos lėšų, likę – iš savivaldybės biudžeto lėšų. * Kretingos rajono savivaldybė pirminiame Žemėlapyje nurodė, kad 24 bendruomenėje gyvenantiems asmenims reikalingos su apgyvendinimu susijusios paslaugos ir apsaugoto būsto plėtrą užtikrins sukurdami 12 apsaugotų būstų infrastruktūrą. SADM vertinimu savivaldybei pasiūlyta sumažinti apsaugoto būsto vienetų skaičių iki 7, todėl II-ajame DI etape, savivaldybės sprendimu, Kretingos r. savivaldybėje bus įsteigti 7 apsaugoti būstai ir sukurtos 14 vietų paslaugų teikimui. * Neringos savivaldybė identifikavo poreiki 1 AB steigimui sukuriant 2 apgyvendinimo vietas. Vėliau savivaldybės sprendimu atsisakyta įgyvendinti AB plėtrą, motyvuojant tuo, kad savivaldybėje paslaugai nėra poreikio. * Palangos miesto savivaldybė pirminiame Žemėlapyje identifikavo poreikį įsigyti 4 vnt. vieno kambario butus, kuriame būtų apgyvendinta po 1 asmenį ir 2 vnt. dviejų kambarių butus, kuriuose galėtų apsigyventi po 2 asmenis. Viso 6 AB būtų galimybė apgyvendinti 8 asmenis. Savivaldybė taip pat nurodė 8 savarankiško gyvenimo namų poreikį mažiau savarankiškiems asmenims su negalia, tam reikalingi 6 vieno kambario butai, kuriuose būtų apgyvendinama po vieną asmenį ir 2 dviejų kambarių butai, kuriuose galėtų būti apgyvendinti po 2 asmenis. SADM vertinimu savivaldybei pasiūlyta sumažinti būstų skaičių įsigyjant 4 apsaugotus būstus ir sukuriant 8 vietas paslaugoms teikti. * Skuodo rajono savivaldybė pirminiame Žemėlapyje identifikavo poreikį steigti 4 apsaugotus būstus sukuriant 8 vietas paslaugų teikimui, o Šilutės rajono savivaldybė nurodė poreikį plėsti apsaugoto būsto paslaugą įsigyjant 2 apsaugotus būstus. SADM pasiūlė savivaldybei įsteigti papildomai 4 apsaugotus būstus. Savivaldybės sprendimu, II-ajame DI etape, Šilutės r. savivaldybėje bus steigiami 6 apsaugoti būstai, sukuriant 12 vietų paslaugų teikimui. |
| **Grupinio gyvenimo namų plėtra (toliau – GGN)** |
| * Klaipėdos miesto savivaldybė pirminiame Žemėlapyje identifikavo poreikį steigti 10 GGN. SADM pateikė savivaldybei siūlymą sumažinti rodiklius, įsteigiant 7 GGN. Galutiniu savivaldybės sprendimu, II-ajame etape planuojama įsteigti 7 GGN. 4 GGN bus įsteigti iš regioninių ES lėšų, likę 3 – iš 2028-2030 savivaldybės biudžeto lėšų. * Klaipėdos rajono savivaldybė pirminiame Žemėlapyje identifikavo poreikį steigti 2 GGN. SADM pateikė siūlymą padidinti rodiklius, įsteigiant 3 GGN. Galutiniu savivaldybės sprendimu, II-ajame etape planuojama įsteigti 3 GGN. * Kretingos rajono savivaldybėje 2022 m. veikia 1 GGN, įsteigti Padvarių SGN. Kretingos r. savivaldybė pirminiame Žemėlapyje neidentifikavo poreikio steigti papildomus GGN. SADM pateikė savivaldybei siūlymą įsteigti 1 GGN, kad savivaldybėje plėtotųsi įvairaus intensyvumo ir pagalbos reikalingos paslaugos. Galutiniu savivaldybės sprendimu, II-ajame etape planuojama įsteigti 1 GGN. * Neringos savivaldybė neišreiškė poreikio steigti GGN. SADM pritarė šiam siūlymui * Palangos m. savivaldybė pirminiame Žemėlapyje identifikavo poreikį steigti 1 GGN. SADM pritarė šiam siūlymui. Galutiniu savivaldybės sprendimu, II-ajame etape planuojama įsteigti 1 GGN. * Skuodo r. savivaldybė pirminiame Žemėlapyje neidentifikavo poreikio steigti GGN. SADM pateikė savivaldybei siūlymą įsteigti 1 GGN, kad savivaldybėje plėtotųsi įvairaus intensyvumo ir pagalbos reikalingos paslaugos, tačiau savivaldybės sprendimu, GGN plėtra nebus įgyvendinama. * Šilutės r. savivaldybėje 2022 m. veikia 1 GGN, įsteigti Macikų SGN. Šilutės r. savivaldybė pirminiame Žemėlapyje identifikavo poreikį steigti papildomus 2 GGN. SADM pateikė siūlymą padidinti rodiklius, įsteigiant 3 GGN. Galutiniu savivaldybės sprendimu, II-ajame etape planuojama įsteigti 3 GGN. |
| **Su užimtumu susijusios paslaugos** |
| * Klaipėdos miesto savivaldybė Žemėlapyje identifikavo poreikį steigti 1 socialines dirbtuves (toliau – SD). SADM pateikė siūlymą plėtoti užimtumo struktūrą, įsteigiant 2 SD, kuriose paslaugas gaus 30 asmenų (po 15 asmenų kiekvienoje iš jų). Galutiniu savivaldybės sprendimu, II-ajame etape planuojama įsteigti 2 SD. Šios paslaugos bus steigiamos įgyvendinant Klaipėdos miesto vietos veiklos grupės strategiją 2025–2027 m. laikotarpiu. * Klaipėdos rajono savivaldybė Žemėlapyje identifikavo poreikį steigti 2 užimtumo infrastruktūros vienetus (vieną dienos užimtumo (toliau – DU) centrą vienas socialines dirbtuves). SADM pateikė siūlymą orientuotis į socialinių dirbtuvių steigimą, tačiau galutiniu savivaldybės sprendimu II-ajame etape planuojama įsteigti 1 DU centrą (15 vietų) ir 1 SD (15 vietų). * Kretingos rajono savivaldybė nurodė poreikį steigti 1 socialines dirbtuves. SADM pritarė šiam siūlymui. Galutiniu savivaldybės sprendimu, II-ajame etape planuojama įsteigti 1 SD, kuriose paslaugas gaus 12 asmenų. * Neringos savivaldybė identifikavo poreikį steigti 1 užimtumo infrastruktūros vienetą (DU/SD), kur paslaugas gaus 15 asmenų (9 vietos DU ir 6 SD). SADM pritarė šiam siūlymui. Vėliau savivaldybė atsisakė su dienos užimtumu susijusių paslaugų plėtros motyvuodama, kad paslaugoms nėra poreikio. Savivaldybės sprendime nurodyta, kad savivaldybėje „faktiškai gyvena iki 6 asmenų, iš kurių kelių asmenų būklė labai sunki ir dėl fizinės ir psichinės negalios jie negalėtų dalyvauti Žemėlapyje numatytose veiklose“. * Palangos miesto savivaldybė nurodė poreikį steigti 1 socialines dirbtuves. SADM pritarė šiam siūlymui. Galutiniu savivaldybės sprendimu, II-ajame etape planuojama įsteigti 1 SD, kuriose paslaugas gaus 10 asmenų. * Skuodo rajono savivaldybė Žemėlapyje identifikavo poreikį steigti 1 socialines dirbtuves. SADM pritarė šiam siūlymui. Vėliau savivaldybė atsisakė socialinių dirbtuvių plėtros motyvuodama, kad buvo manoma, kad sprendimai priimami dėl „minkštųjų“, o ne „kietųjų“ investicijų, todėl investicijų į infrastruktūrą atsisakyta. SADM pažymi, kad į socialinių dirbtuvių plėtrą per „minkštąją“ ES dalį savivaldybė taip pat neįsitraukė. * Šilutės rajono savivaldybė Žemėlapyje identifikavo poreikį steigti 1 dienos užimtumo centrą, kuriame paslaugas gaus 30 asmenų. SADM pateikė siūlymą orientuotis į socialinių dirbtuvių steigimą. Galutiniu savivaldybės sprendimu II etape planuojama įsteigti 1 DU centrą (15 vietų) ir 1 SD (15 vietų). |
| **Paslaugos vaikams** |
| * Klaipėdos rajono savivaldybė Žemėlapyje identifikavo poreikį steigti iki 20 vietų Kompleksinių paslaugų centrą vaikams su negalia ir jų šeimoms. SADM vertinimu, planuojamos paslaugos turinys turi būti nukreiptas į kompleksinių paslaugų organizavimą vaikams ir jų artimiesiems. Tokiuose centruose paslaugos turėtų būti teikiamos viso regiono lygmeniu ir tenkinančios įvairių šeimų poreikius: pradedant diagnostika, terapija, socialiniu darbu, psichologinės pagalbos teikimu, dienos užimtumu, laikinu atokvėpiu ir pan. |
| **Kitos paslaugos** |
| * Klaipėdos miesto savivaldybė Žemėlapyje nurodė, kad iš 2021-2027 m. regioninių Europos Sąjungos lėšų planuoja atlikti dalies pastato Debreceno g. 48 patalpų (Klaipėdos viltis – NVO) rekonstrukciją, įrengiant 8 vienviečius kambarius su sanitariniais mazgais, virtuvėle ir t.t., kur bus teikiama laikino atokvėpio paslauga suaugusiems asmenims su negalia. |

Vadovaudamosi Lietuvos Respublikos jaunimo politikos pagrindų įstatymu atvirus jaunimo centrus ir (ar) erdves yra įsteigusios visos Klaipėdos regiono savivaldybės: Klaipėdos karalienės Luizės jaunimo centras, Atviras jaunimo centras, esantis Gluosnių skg. 2a, Klaipėda, Gargždų atviras jaunimo centras, Kretingos atviras jaunimo centras, Šilutės atviras jaunimo centras, Palangos jaunimo erdvė „Be stogo“, Skuodo atviras jaunimo centras, Neringos atvira jaunimo erdvė. Klaipėdos, Kretingos ir Skuodo rajonų savivaldybėse veikia mobiliojo darbo komandos, kurios vykdo veiklas gyvenamosiose teritorijose, kuriose nėra darbo su jaunimu infrastruktūros.

Atvirasis darbas su jaunimu – tai tokia darbo su jaunimu forma, kuria siekiama visiems jauniems žmonėms, nepriklausomai nuo jų socialinės padėties, suteikti galimybes saugiai leisti laisvalaikį, užsiimti juos dominančia veikla, o esant poreikiui – padedant kompetentingiems jaunimo darbuotojams, spręsti kasdienybėje kylančius iššūkius ir klausimus. Atviras darbas savitas tuo, kad dalyvavimas siūlomose veiklose nėra saistomas „privalomumu“: norintis dalyvauti jaunas žmogus neprivalo įsipareigoti lankytis nuolat ir nustatytu laiku užsiimti tam tikra veikla – jaunas žmogus pats sprendžia, kaip naudoti savo laiką.

Atviruose jaunimo centruose, erdvėse ypatingas dėmesys skiriamas tiems jauniems žmonėms, kurie dėl savo elgesio ar išvaizdos nepritampa prie bendraamžių ar suaugusiųjų visuomenės, nemato tikslo savo gyvenime, stokoja motyvacijos mokytis ir jėgų kūrybiškai tvarkyti savąją kasdienybę, linkę nusikalsti, vartoja alkoholį bei kitas svaiginamąsias medžiagas. Atsižvelgiant į tai, būtina užtikrinti šių įstaigų tinkamą veiklą Klaipėdos regione, tobulinti darbo priemones, metodus.

Pastebėtina, kad 2014–2020 m. Europos Sąjungos fondų investicijų veiksmų programos finansavimo laikotarpiu penkios regiono savivaldybės įgyvendino 6 projektus, susijusius socialinių paslaugų infrastruktūros plėtra: 2 projektus – Klaipėdos miesto savivaldybė, po vieną – Klaipėdos, Kretingos ir Šilutės rajonų bei Palangos miesto savivaldybės. Minėti projektai buvo skirti laikino apnakvindinimo namų steigimui, socialinių paslaugų teikimui būtinų patalpų remontui, baldų, įrangos įsigijimui. Tiesa, projektų tikslinei grupei tuomet nebuvo priskirti asmenys, turintys intelekto ir (ar) psichikos negalią, nebuvo vykdoma veiklų, skirtų jaunimui. Pastebima ir tai, kad praėjusiame laikotarpyje daugiau buvo investuota į socialinio būsto plėtrą. Vis dėlto siekiant socialinių paslaugų teikimo tikslo – socialinių problemų ir (ar) socialinės rizikos asmeniui (šeimai) ir (ar) bendruomenei atsiradimo prevencijos ir (ar) pagalba asmeniui (šeimai) suteikimo, dėl amžiaus, negalios, socialinės rizikos, socialinių problemų iš dalies ar visiškai neturinčiam (neturinčiai) gebėjimų (jų neturėjusiam arba jų turėjusiam, bet praradusiam) ar galimybių savarankiškai rūpintis savo (šeimos) gyvenimu ir dalyvauti visuomenės gyvenime, būtina užtikrinti tęstines veiklas paslaugų plėtrai. Juolab, kad pastebimas poreikis tiek paslaugų intelekto ir (ar) psichikos negalią, socialinę riziką patiriantiems ir socialiai pažeidžiamiems asmenims bei senyvo amžiaus asmenims, kuriems reikalingos ilgalaikės socialinės globos paslaugos. Siekiama, kad šios grupės gautų kokybiškas paslaugas ir laiku.

Apibendrinant tai, kas išdėstyta, Klaipėdos regiono savivaldybės 2022–2030 m. Klaipėdos regiono plėtros plane planuoja įgyvendinti projektus pagal šias regioninės pažangos priemonės Nr. 09-003-02-02-11 (RE) „Sumažinti pažeidžiamų visuomenės grupių gerovės teritorinius skirtumus“ veiklas:

1. paslaugų, reikalingų institucinės globos pertvarkai įgyvendinti, infrastruktūros modernizavimą ir plėtrą (Žemėlapyje nurodytos paslaugos);

2. nestacionarių socialinių paslaugų infrastruktūros modernizavimą ir plėtrą, siekiant didinti gyventojų socialinę gerovę (atvirų jaunimo centrų atnaujinimas, steigimas, laikino apnakvindimo paslaugų plėtra pritaikant patalpas);

3. socialinių paslaugų įstaigų senyvo amžiaus asmenims infrastruktūros modernizavimą ir plėtrą (globos namų paslaugos plėtrą pritaikant, modernizuojant patalpas).

Paminėtina, kad pažangos priemonė prisideda prie dviejų 2022–2030 m. Regionų plėtros programoje nustatytų poveikio rodiklių įgyvendinimo: „Asmenys, patiriantys skurdo riziką ar socialinę atskirtį (procentai)“, „Socialines paslaugas gaunančių tikslinės grupės asmenų dalis nuo bendro su skurdo rizika ar socialine atskirtimi susiduriančių gyventojų skaičiaus (procentai)“. Siekiama, kad iki 2029 m. Klaipėdos regione asmenų, patiriančių skurdo riziką ar socialinę atskirtį, dalis sumažėtų 5,5 procentiniais punktais (nuo 24,8 proc. iki 19,3 proc.), socialines paslaugas gaunančių asmenų dalis padidėtų 4 procentiniais punktais (nuo 11 proc. iki 15 proc.).

# **III SKYRIUS**

# **PAŽANGOS PRIEMONĖS ĮGYVENDINIMO TERITORIJA**

Pažangos priemonė įgyvendinama Klaipėdos miesto, Klaipėdos rajono, Kretingos rajono, Palangos miesto, Skuodo rajono ir Šilutės rajono savivaldybėse. Neringos savivaldybė socialinės srities problemas numato spręsti savivaldybės biudžeto ir (ar) kitomis lėšomis.

# **IV SKYRIUS**

# **PAŽANGOS PRIEMONĖS VEIKLOS, PROJEKTŲ VYKDYTOJAI IR PARTNERIAI**

Pažangos priemonėje planuojama viena veikla – „Socialinių paslaugų plėtra ir kokybės užtikrinimas“, kuri išskiriama į tris poveikles: 1.1. Paslaugų, reikalingų institucinės globos pertvarkai įgyvendinti, infrastruktūros modernizavimas ir plėtra[[9]](#footnote-9); 1.2. Nestacionarių socialinių paslaugų infrastruktūros modernizavimas ir plėtra[[10]](#footnote-10); 1.3. Socialinių paslaugų įstaigų senyvo amžiaus asmenims infrastruktūros modernizavimas ir plėtra[[11]](#footnote-11). Veikla ir poveiklės tiesiogiai siejasi su RPP 4-os problemos „Nepakankamas švietimo, sveikatos ir socialinių paslaugų prieinamumas, kokybiškų paslaugų trūkumas“ gilumine priežastimi 4.2. „Nepakankamas socialinių paslaugų spektras ir paslaugų prieinamumo trūkumas“. Pagal nurodytą pažangos priemonę planuojama įgyvendinti 19 projektų (žr. 5 lentelę).

**5 lentelė.** Pažangos priemonės projektai

|  |  |
| --- | --- |
| **Klaipėdos miesto savivaldybė** | |
| **Projektas** | **Projekto veiklos** |
| **1. Grupinio gyvenimo namų steigimas Klaipėdos mieste** | **Projekto tikslas –** užtikrinti asmenų su negalia apgyvendinimą bendruomenėje, jiems įprastoje aplinkoje, tuo pačių įgyvendinant lygias teises ir galimybes gyventi visuomenėje, nediskriminuojant jų dėl negalios.  Vilkijos g. 1, Markučių g. 4, Kaštonų g. 7, Laukininkų g. 32A Klaipėdoje planuojama pastatyti 4 grupinio gyvenimo namus 10-ties vietų (iš viso 40 vietų) jaunuoliams su negalia, išeinantiems iš vaikų globos namų ar gavusiems socialines paslaugas socialinės globos įstaigose.  2022 m. Klaipėdos miesto socialinės globos įstaigose paslaugas gavo daugiau kaip 700 Klaipėdos miesto gyventojų, iš jų apie 320 turinčių intelekto ir (ar) psichikos negalią. Apie 130 darbingo amžiaus Klaipėdos miesto gyventojų, turinčių intelekto ir (ar) psichikos negalią paslaugas gauna ne Klaipėdos mieste. Kiekvienais metais eilėje į kitų miestų globos namus, teikiančius paslaugas intelekto ir psichikos negalią turintiems asmenims, laukia apie 5 asmenis. Iš vaikų globos namų kiekvienais metais sulaukę pilnametystės išeina 1-2 jaunuoliai su intelekto ir (ar) psichikos sutrikimais. Ši statistika rodo, kad asmenims, turintiems intelekto ir psichikos negalią, socialinių paslaugų globos namuose poreikis Klaipėdos mieste nėra patenkinamas.  Įsteigus grupinius gyvenimo namus asmenims bus sudaryta galimybė gyventi Klaipėdos mieste, jiems įprastoje aplinkoje, nereikės išvykti į kitų miestų globos namus. |
| **2. Savarankiško gyvenimo namų/Apsaugoto būsto įkūrimas Klaipėdos mieste** | **Projekto tikslas** – sukurti namų aplinką, teikti būtinas paslaugas, tuo pačiu sudarant sąlygas savarankiškai tvarkytis asmeninį gyvenimą, asmenims su negalia, kuriems nereikalinga nuolatinė, intensyvi priežiūra.  Planuojama įsigyti ir pritaikyti Klaipėdos mieste savarankiško gyvenimo, apsaugoto būsto namams 18 būstų: 3 vienviečius, 13 dviviečių, 1 trivietį ir 1 keturvietį, kuriuose būtų sudarytos sąlygos gyventi 36 asmenims su negalia, kuriems nereikalinga nuolatinė intensyvi priežiūra.  Savarankiško gyvenimo namuose/Apsaugotuose būstuose asmenims bus sudarytos sąlygos savarankiškai tvarkytis buitį: atlikti namų ruošos darbus, gamintis maistą, apsipirkti, tvarkytis pinigų apskaitą, mokėti už komunalines paslaugas, kitus mokesčius. Kasdienes veiklas gyventojai planuoja ir atlieka patys, iš dalies padedant socialiniams ar individualios priežiūros darbuotojams. Įkūrus Savarankiško gyvenimo namus/Apsaugotus būstus ir teikiant asmenims minimalias paslaugas būtų įgyvendinta Neįgaliųjų teisių konvencijos nuostata – apgyvendinti asmenis su negalia bendruomenėje įprastoje aplinkoje, užtikrinant asmenų su negalia lygias teises ir galimybes visuomenėje. |
| **3. Laikino atokvėpio paslaugų plėtra Klaipėdos miesto savivaldybėje** | **Projekto tikslas** – sudaryti sąlygas asmenims, kurie namuose augina, prižiūri, globoja (rūpina) ir (ar) slaugo artimuosius, turinčius psichikos ir elgesio sutrikimų, pailsėti nuo nuolatinės priežiūros namuose, derinti asmeninį gyvenimą ir darbą.  Įgyvendinant šį tikslą planuojama įkurti 8 vienviečius kambarius laikino atokvėpio paslaugos teikimui Lietuvos sutrikusio intelekto žmonių bendrijai „Klaipėdos viltis“ skirtose patalpose (Debreceno g. 48, Klaipėda). Bendrijos iniciatyva, bendradarbiaujant su savivaldybe, parengtas patalpų (Debreceno g. 48) rekonstravimo projektas – mokyklos paskirties pastato patalpas, keičiant į gyvenamąją paskirtį. Planuojama atlikti dalies patalpų rekonstrukciją pritaikant jas atokvėpio paslaugai: 3 aukšte įrengti 8 vienviečius kambarius su sanitariniais mazgais, dušais, virtuvėle, patalpomis savarankiškumo, darbinių įgūdžių lavinimui. Rekonstruojamų patalpų atokvėpio paslaugai plotas 355,11 kv. m. |
| **4. Senyvo amžiaus asmenų globos paslaugų plėtra, rekonstruojant pastatą, esantį Melnragės gyvenamajame rajone, Aušros g. 41** | **Projekto tikslas** – užtikrinti socialinių paslaugų teikimą senyvo amžiaus asmenims pritaikant tam būtina infrastruktūrą.  2022 m. socialinės globos įstaigose paslaugas gavo 773 Klaipėdos miesto gyventojai, iš jų 472 paslaugas gavo ne Klaipėdos mieste. 2022 m. pabaigoje eilėje apsigyventi globos namuose laukė 18 asmenų, iš jų 17 asmenų laukė į globos namus, esančius ne Klaipėdos mieste. Tai rodo, kad Klaipėdos mieste trūksta socialinių paslaugų, teikiamų socialinės globos įstaigose.  Adresu Aušros g. 41, Klaipėda planuojama įrengti dviejų korpusų pastatą – 80 vietų senyvo amžiaus asmenų globos namus (iš jų 28 vietas demencija sergantiems asmenims). Planuojama įrengti gyvenamuosius kambarius, bendravimo erdves, medicinos kabinetą, administracines, technines patalpas ir kt., taip pat sutvarkyti sklypo teritoriją poilsiui, saugiam judėjimui. |
| **5. Atvirų jaunimo erdvių, skirtų mažiau galimybių turintiems jaunuoliams, steigimas (Šiaurinėje miesto dalyje)[[12]](#footnote-12)** | **Projekto tikslas** – įrengti atviras erdves jaunimui, siekiant užtikrinti ir didinti jų socialinę gerovę.  Klaipėdos mieste, prie Vasaros estrados (Liepojos g. 1), planuojama įrengti atviras erdves (patalpas) socialiai pažeidžiamam, socialinę atskirtį patiriančiam jaunimui.  Mažiau galimybių turintys, atskirtį patiriantys ir nusikalsti linkę jaunuoliai tradicinėmis dalyvavimo formomis: jaunimo organizacijos, kultūriniai renginiai, savanorystė, nesinaudoja. Dėl šių priežasčių reikalingos erdvės, kur šie jaunuoliai galėtų leisti laiką, jaustųsi saugiai ir atvirai jaunimo darbuotojui komunikuotų savo problemas, poreikius ir interesus. Atvirų jaunimo erdvių pagrindinė tikslinė grupė – 14-19 metų jaunuoliai, neturintys laisvalaikio praleidimo galimybių, iš sunkumus patiriančių šeimų, turintys mokymosi sunkumų ir (ar) elgesio ir (ar) emocijų sutrikimų, gyvenantys arti skurdo ribos, krizes patiriantys bei nusikaltimus padarę jaunuoliai. Atvirojo darbo su jaunimu tikslas – ugdyti asmenines ir socialines jaunimo kompetencijas, siekiant padėti jam aktyviai įsitraukti į bendruomeninius ir visuomeninius procesus, lanksčiai ir konstruktyviai reaguoti į jaunimo gyvenimo pokyčius. Šiuo metu Klaipėdos mieste veikia du jaunimo centrai (I. Simonaitytės g. 24, Gluosnių skg. 2a), tačiau Šiaurinėje miesto dalyje, kur sparčiai daugėja gyventojų bei jaunuolių, neveikia nė viena jaunimo erdvė ar centras. |
| **Klaipėdos rajono savivaldybė** | |
| **Projektas** | **Projekto veiklos** |
| **6. Kompleksinių paslaugų centro vaikams su negalia steigimas Klaipėdos rajono savivaldybėje** | **Projekto tikslas** – inovatyvus, skatinantis bendradarbiavimą daugiafunkcinis šeimos ir vaiko gerovės centras, kuriame nuolat tobulinama teikiamų kompleksinių paslaugų kokybė, orientuotas į paslaugų gavėjų ir jų atstovų poreikių bei interesų užtikrinimą.  Numatoma steigti 1-ą centrą 20-ies vietų.  Centre planuojama teikti ankstyvosios reabilitacijos paslaugas, kai raidos sutrikimai dar tik įtariami, dienos socialinės globos paslaugas, sukurti metodinį centrą. Paslaugos bus teikiamos ne tik vaikams, bet jų šeimos nariams, taip siekiama gerinti ne tik vaikų fizinę ir emocinę sveikatą, bet skirti dėmesį visai šeimai, kaip visumai. |
| **7. Socialinių dirbtuvių steigimas Klaipėdos rajono savivaldybėje** | **Projekto tikslas** – didinti asmenų su intelekto ar psichosocialine negalia įsidarbinimo atviroje darbo rinkoje galimybes, ugdyti, lavinti ir palaikyti bendruosius ir specialiuosius darbinius įgūdžius, atliekant prasmingas darbinio užimtumo veiklas, nukreiptas į konkrečios prekės (produkto) gamybą ir (ar) paslaugos atlikimą.  Socialinių dirbtuvių paslauga teikiama žmonėms nuo 18 metų, kurie dėl tam tikrų negalios sąlygotų priežasčių negali įsidarbinti laisvojoje darbo rinkoje ar pasinaudoti įdarbinimo su pagalba paslauga. Teikiant šią paslaugą, darbas su socialinių dirbtuvių lankytojais organizuojamas pagal individualius planus, atsižvelgiant į kiekvieno žmogaus gebėjimus ir galimybes. Paslauga organizuojama vadovaujantis orientacijos į asmenį, aktyvinimo, adekvatumo, partnerystės, orientacijos į darbo, socialinio verslumo principais.  Numatoma steigti 1-as socialines dirbtuves 15-os vietų. |
| **8. Dienos užimtumo centro steigimas Klaipėdos rajono savivaldybėje** | **Projekto tikslas** – siekti asmens su negalia savarankiškumo visose gyvenimo srityse, integruoti jį į visuomenę.  Numatoma steigti 1-ą dienos užimtumo centrą 15-os vietų.  Planuojamos centro veiklos: laisvalaikio organizavimas, kasdienių gyvenimo įgūdžių ugdymas, asmens higienos įgūdžių ugdymas, buitinės paslaugos, socialinių problemų sprendimas, psichologo pagalba. |
| **9. Grupinio gyvenimo namų steigimas proto ir/ar psichinę negalią turintiems asmenims Klaipėdos rajono savivaldybėje** | **Projekto tikslas** – sukurti sąlygas, reikalingas veiksmingam ir tvariam perėjimui nuo institucinės globos prie bendruomenėje teikiamų paslaugų, kurios skatintų paslaugos gavėjų savarankiškumą ir visapusišką dalyvavimą bendruomenėje.  Šeimos modeliui artimi apgyvendinimo namai skirti proto ar psichikos negalią turintiems žmonėms, kurie dėl institucinės globos iki šiol dažnu atveju stokojo integracijos į visuomenę. Numatoma steigti 3 grupinio gyvenimo namus, kuriuose būtų sukurta 30 vietų, t. y. viename būste gyventų iki 10 asmenų.  Grupinio gyvenimo namų gyventojai su darbuotojų pagalba butų mokomi ne tik patys pasirūpinti savo buitimi ir pagrindiniais poreikiais, apsipirkti parduotuvėje ar naudotis viešuoju transportu, bet ir lankytis renginiuose ar dalyvauti miesto gyvenime. |
| **10. Apsaugotų būstų steigimas Klaipėdos rajono savivaldybėje** | **Projekto tikslas** – didinti darbingo amžiaus asmenų su proto ir (arba) psichikos negalia savarankiškumą ir taip įgalinti juos gyventi bendruomenėje pagal jų poreikį teikiant bendruomenines apsaugoto būsto paslaugas.  Numatoma steigti 4 apsaugotus būstus, kuriuose būtų sukurtos 8 vietos.  Numatomos šios veiklos: konsultavimas, tarpininkavimas, socialinių įgūdžių ugdymo ir palaikymo paslaugos teikimas bei gyvenamosios vietos suteikimas bendruomenėje iš dalies savarankiškiems suaugusiems asmenims su psichikos negalia. |
| **11. V. Gaigalaičio globos namų modernizavimas** | **Projekto tikslas** – užtikrinti, kad V. Gaigalaičio globos namai atitiktų Socialinės globos normas.  Planuojamas skaitmeninės, technologinės, inžinerinės ir kitų paslaugų infrastruktūros inovacijų įdiegimas, leidžiantis pagerinti tikslinių grupių asmenų savarankiškumą ir gyvenimo kokybę įstaigose, teikiančiose specializuotas stacionarias slaugos ir globos paslaugas asmenims, kuriems reikalinga intensyvi ir specializuota slaugos, ir socialinės globos pagalba. |
| **Kretingos rajono savivaldybė** | |
| **Projektas** | **Projekto veiklos** |
| **12. Socialinių paslaugų infrastruktūros modernizavimas ir plėtra Kretingos rajono savivaldybėje** | **Projekto tikslas** – socialinių paslaugų kokybės gerinimas ir plėtra Kretingos rajono savivaldybėje, siekiant didinti gyventojų socialinę gerovę.  **Projektas apima tris veiklas:**  **1. Apsaugoto būsto steigimą.** Apsaugoto būsto rajone šiuo metu nėra. Perėjimo nuo institucinės globos prie šeimoje ir bendruomenėje teikiamų paslaugų Klaipėdos regiono žemėlapyje numatyta bei įgyvendinant projektą planuojama įsteigti 7-is apsaugotus būstus 14 vietų. Apsaugotas būstas tai konsultavimo, tarpininkavimo, socialinių įgūdžių ugdymo ir palaikymo paslaugos bei gyvenamosios vietos suteikimas bendruomenėje iš dalies savarankiškiems suaugusiems asmenims su intelekto ir (ar) psichikos negalia. Apsaugotą būstą planuojama statyti adresu Vytauto g. 131A, Kretinga.  **2. Grupinio gyvenimo namų steigimą.** Šiuo metu rajone veikia vieni grupinio gyvenimo namai – Padvarių socialinės globos namai, kuriuose gyvena 10 asmenų su psichikos negalia. Pagal LR Socialinės apsaugos ir darbo ministerijos rekomendacijas ir poreikį, įgyvendinant projektą numatoma įsteigti 1-us grupinio gyvenimo namus (toliau – GGN) 10-ies vietų. GGN – socialinės globos paslauga, kai namų aplinkoje, gaudami nuolatinę specialistų pagalbą gyvena iki 10 nesavarankiškų intelekto ir (ar) psichikos negalią turinčių asmenų. GGN gyventojai gauna būtinas paslaugas šiuose namuose ir naudojasi kitomis bendruomeninėmis paslaugomis, kurių tikslas atkurti ir ugdyti socialinius ir savarankiško gyvenimo įgūdžius. GGN pagal savo pobūdį yra priskirtini bendruomeninėms paslaugoms. GGN planuojama statyti adresu Dvaro g. 53, Kretinga.  **3. Socialinių dirbtuvių steigimą.** Rajone eksperimentinę socialinių dirbtuvių veiklą vykdo BĮ Dienos veiklos centras. Žemėlapyje, įvertinus poreikį, numatyta įsteigti 1-as socialines dirbtuves 12-os vietų minėtame centre. Ši paslauga leistų mažiau savarankiškiems intelekto ir (ar) psichikos negalia turintiems žmonėms, kurie kol kas negali dirbti atviroje rinkoje, tačiau gali bent kelias valandas per dieną prisidėti prie kokio nors produkto ar paslaugos kūrimo, užsiimti aktyvia veikla. Tai didintų jų įsidarbinimo realioje darbo rinkoje galimybes. Numatoma, kad, teikiant socialinių dirbtuvių paslaugą, asmenys galėtų vykdyti šias veiklas: nesudėtingų gaminių siuvimas, rankdarbių ir suvenyrų darymas, keramikos dirbinių gamyba, aplinkos tvarkymo darbai, darbai iš popieriaus.  Socialines dirbtuves, kaip minėta, numatoma įrengti BĮ Dienos veiklos centre (adresas Verslo g. 6, Kretinga), statant priestatą arba įrengiant karkasinį namą, įsigyjant būtinus baldus, įrangą. Planuojama, kad priestato arba karkasinio namo dydis turėtų siekti bent 70 kv. metrų. Numatytoje erdvėje bus darbo bei sandėliavimo patalpos. |
| **Palangos miesto savivaldybė** | |
| **Projektas** | **Projekto veiklos** |
| **13. Vystyti stacionarių ir nestacionarių socialinių paslaugų infrastruktūrą Palangos miesto savivaldybėje** | **Įgyvendinant projektą siekiama** užtikrinti socialinių paslaugų prieinamumą ir įvairovę Palangos miesto savivaldybėje.  **Projektas apima tris veiklas:**  **1. Socialinių dirbtuvių steigimą.** Tikslas – įsteigti 10-ties vietų socialines dirbtuves asmenims, turintiems intelekto ir (ar) psichikos negalią.  **2.** **Apsaugoto būsto infrastruktūros plėtrą**. Tikslas – įsigyti gyvenamuosius būstus (apgyvendinimui apsaugotame būste paslaugai): keturis dviejų kambarių butus, kuriuose galėtų būti apgyvendinti po 2 suaugusius asmenis, viso apsaugotuose būstuose galimybę apsigyvendinti turėtų 8 asmenys.  **3. Grupinio gyvenimo namų infrastruktūros plėtrą.** Tikslas – įsigyti grupinio gyvenimo namus suaugusiems asmenis su negalia ir senyvo amžiaus asmenims – planuojamas 1 namo įsigijimas ir pritaikymas 10-čiai asmenų.  Palangos miesto savivaldybėje nėra išplėtotos socialinės paslaugos psichikos ir (ar) intelekto negalia turintiems asmenims, todėl siekiant atliepti šios tikslinės grupės asmenų poreikius, reikalinga užtikrinti tokių socialinių paslaugų kaip socialinės dirbtuvės, apsaugotas būstas, grupinio gyvenimo namai plėtrą. |
| **Skuodo rajono savivaldybė** | |
| **Projektas** | **Projekto veiklos** |
| **14. Pastato rekonstravimas ir pritaikymas intensyvių krizių įveikimo su apgyvendinimu paslaugoms teikti Skuodo rajono savivaldybėje** | **Projekto tikslas** – praplėsti Skuodo socialinių paslaugų šeimai centro teikiamas paslaugas apgyvendinimo paslaugomis Krizių centre krizinėje situacijoje atsidūrusiems asmenims.  Planuojama Šatrijos g. 3 Skuode renovuoti pastatą, pritaikant jį apgyvendinimo paslaugoms teikti: bus įrengti 2 dviviečiai kambariai ir 2 vienviečiai kambariai krizinėse situacijose atsidūrusioms šeimoms ir vaikams, jaunuoliams, kuriems teikiama palydėjimo paslauga, 1 kambarys – bendra erdvė su virtuve, sanitarinės patalpos, terapinės patalpos; taip pat bus įrengti 2 dviviečiai kambariai smurtautojams, kuriems bus nustatytos laikinosios apsaugos priemonės, 1 kambarys socialinio darbuotojo darbo vietai ir buitinės patalpos. Planuojama, kad Krizių centre laikino apgyvendinimo paslaugas gaus ne mažiau 15 asmenų per metus.  Šiuo metu Skuodo rajono savivaldybėje apgyvendinimo paslaugos krizinėse situacijose atsidūrusiems asmenims yra neprieinamos. |
| **15. Apsaugoto būsto įsigijimas Skuodo rajono savivaldybėje** | **Įgyvendinant projektą siekiama** užtikrinti kokybiškų socialinių paslaugų teikimą asmenims turintiems intelekto ir (ar) psichikos negalią.  Lietuvoje vykdoma institucinės globos pertvarka, kurios gairėse numatoma, kad nuo 2023 metų suaugusiems darbingo amžiaus asmenims su negalia ilgalaikė socialinė globa turėtų būti teikiama ne socialinės globos namuose. Atsižvelgiant į tai, planuojama sukurti infrastuktūrą, kad šiems paslaugų gavėjams būtų suteikiamos kokybiškos socialinės paslaugos. Numatoma pirkti 4 butus po 2-3 kambarius, kuriuose būtų apgyvendinta po 2 asmenis su negalia (iš viso 8 tikslinės grupės asmenys). |
| **Šilutės rajono savivaldybė** | |
| **Projektas** | **Projekto veiklos** |
| **16. Nestacionarių socialinių paslaugų, grupinio gyvenimo namų asmenims, turintiems intelekto ir (ar) psichikos negalią modernizavimas ir plėtra Šilutės rajono savivaldybėje** | **Projekto tikslas** – didinti socialinių paslaugų prieinamumą intelekto ir (ar) psichikos negalią turintiems asmenims, plėtojant grupinio gyvenimo namų ir nestacionarias socialinės priežiūros paslaugas.  Įgyvendinant projektą bus įsteigtos socialinės globos bei socialinės priežiūros ir darbinio užimtumo paslaugas teikiančios socialinių paslaugų įstaigos: Socialinės dirbtuvės (15 vietų), Dienos užimtumo centras (15 vietų). Juose bus sukurta 30 vietų kasdienio gyvenimo ir darbo įgūdžiams ugdyti, palaikyti, užimtumo paslaugoms organizuoti ir teikti.  Taip pat numatoma steigti apsaugotus būstus (6 apsaugoti būstai, 12 vietų), kuriuose galimybę gyventi ir gauti socialines paslaugas turės asmenys pagal įvertintą socialinių paslaugų poreikį, ir grupinio gyvenimo namus (treji grupiniai gyvenimo namai, 30 vietų): viename name gauti trumpalaikę / ilgalaikę socialinę globą galės gauti iki 10 nesavarankiškų ar iš dalies savarankiškų asmenų, turinčių intelekto ir (ar) psichikos negalią.  Įgyvendinus projektą bus vystomos keturių rūšių naujos paslaugos Šilutės rajono savivaldybėje proto ir (ar) psichikos negalią turintiems asmenims. |
| **17. Šilutės socialinės globos namų plėtra ir modernizavimas, atitinkantys socialinės globos namų gyventojų poreikius** | **Projekto tikslas** – didinti socialinių paslaugų kokybę bei tenkinti asmenų, kuriems reikalingos ilgalaikės socialinės globos paslaugos, poreikį.  **Pagrindinės projekto veiklos:**  1. Planuojama **padidinti vietų skaičių** (40 vietų) **Šilutės socialinės globos namų padalinyje adresu Mažosios Lietuvos g. 2, Saugų kaimas, Saugų seniūnija, Šilutės rajono savivaldybė**, kur būtų teikiamos stacionarios ilgalaikės (trumpalaikės) socialinės globos paslaugos senyvo amžiaus asmenims.  2. Numatoma **atlikti Šilutės socialinės globos namų kapitalinį pastato remontą ir sutvarkyti teritoriją** (Taikos g. 12, Šilutė), kad senyvo amžiaus asmeniui būtų pritaikyta aplinka, reikalinga kasdieniam gyvenimui bei kokybiškoms paslaugoms gauti. |
| **18. Laikino apnakvindinimo paslaugų plėtra Šilutės rajono savivaldybėje** | **Projekto tikslas** – tenkinti asmenų, kuriems reikalingos laikino apnakvindinimo paslaugos, poreikį.  Projekto metu Šilutės mieste bus įrengtos (rekonstruotos) laikinam apnakvindinimui skirtos ir būtinų paslaugų (asmens higienos, buitinių) suteikimui reikalingos patalpos (Tulpių g. 14). Planuojama įrengti 4 kambarius, kuriuose paslaugą galės gauti 10 asmenų. Paslauga bus teikiama asmenims (benamiai, smurtautojai, piktnaudžiaujantys alkoholiu, narkotinėmis, psichotropinėmis ar toksinėmis medžiagomis, esantys krizinėje situacijoje ir pan.), kuriems tokių paslaugų nesulaukus kiltų grėsmė jų sveikatai ir (ar) gyvybei.  Laikino apnakvindinimo paslaugas savivaldybėje šiuo metu teikia Šilutės socialinių paslaugų centras (5 vietos). 2022 m. šią paslaugą gavo 41 asmuo.  Vis dėlto centre esančios patalpos neatitinka teisės aktų reikalavimų bei netenkina tikslinės grupės asmenų poreikių, kuriems reikalingos minėtos laikino apnakvindinimo paslaugos. |
| **19. Šilutės atviro jaunimo centro atnaujinimas ir įveiklinimas** | **Projekto tikslas** – infrastruktūros (vidaus ir išorės) sutvarkymas Šilutės atvirame jaunimo centre, siekiant didinti atvirojo darbo teikiamų paslaugų prieinamumą socialiai pažeidžiamų ar socialinę riziką (atskirtį) patiriančiam jaunimui (14-29 metai).  Šilutės atviras jaunimo centras šiuo metu yra nepritaikyta darbui su socialiai pažeidžiamu ar socialinę riziką (atskirtį) patiriančiu jaunimu. Siekiant didinti atvirojo darbo teikiamų paslaugų prieinamumą socialiai pažeidžiamų ar socialinę riziką (atskirtį) patiriančiam jaunimui (14–29 metai), planuojama pritaikyti vidaus erdves, įsigyti įrangą, priemones ir baldus šioms veikloms vykdyti. Bus praplėsta teikiamų paslaugų įvairovė bei paslaugų prieinamumas didesniam paslaugų gavėjų skaičiui. |

**6 lentelė.** Projektų vykdytojai (arba pareiškėjai) ir partneriai

|  |  |
| --- | --- |
| **Projektų vykdytojai arba pareiškėjai** | Regiono savivaldybių administracijos.  Projektų vykdytojai pasirinkti įvertinus Lietuvos Respublikos vietos savivaldos įstatymo nuostatas, t. y. savivaldybėms priskirtas funkcijas: savivaldybės atsako už socialinių paslaugų teikimo užtikrinimą planuojant ir organizuojant socialines paslaugas, kontroliuojant bendrųjų socialinių paslaugų ir socialinės priežiūros kokybę, taip pat steigia ir išlaiko socialinių paslaugų įstaigas. |
| **Partneriai** | Partnerių projektuose nenumatoma |

# **V SKYRIUS**

# **PAŽANGOS PRIEMONĖS PROJEKTŲ ATRANKA**

Atsižvelgiant į pažangos priemonės pobūdį, projektų atranka organizuojama planavimo būdu. Vadovaujantis Strateginio valdymo metodikos 135.2. papunkčiu, planavimo būdas taikomas projektams, kuriais įgyvendinamos Lietuvos Respublikos teisės aktuose nustatytos funkcijos ir veiklos, kurie priskirtini valstybės ar savivaldybių institucijoms ar įstaigoms ar jų kontroliuojamiems juridiniams asmenims ir kuriais tiesiogiai prisidedama prie pažangos priemonės įgyvendinimo ir joje numatytų rezultatų pasiekimo. Pažangos priemonės įgyvendinimui numatyti projektai atitinka Lietuvos Respublikos vietos savivaldos įstatymo 6 straipsnio 12 dalies nuostatas: socialinių paslaugų teikimo užtikrinimas planuojant ir organizuojant socialines paslaugas, kontroliuojant bendrųjų socialinių paslaugų ir socialinės priežiūros kokybę, taip pat socialinių paslaugų įstaigų steigimas ir išlaikymas yra savarankiškoji savivaldybių funkcija.

Planuojamų projektų veiklos tiesiogiai prisidedama prie regioninės pažangos priemonės Nr. 09-003-02-02-11 (RE) „Sumažinti pažeidžiamų visuomenės grupių gerovės teritorinius skirtumus“ įgyvendinimo ir numatytų rezultatų pasiekimo.

# **VI SKYRIUS**

# **PAŽANGOS PRIEMONĖS PRISIDĖJIMAS PRIE HORIZONTALIŲJŲ PRINCIPŲ ĮGYVENDINIMO**

**3 lentelė.** Horizontalieji principai

|  |  |  |
| --- | --- | --- |
| **Eil. Nr.** | **Horizontalieji principai (toliau – HP)** | **Informacija apie pažangos priemonės prisidėjimą prie HP** |
| 1. | Darnaus vystymosi | Pažangos priemone tiesiogiai prisidedama prie Darnaus vystymosi horizontaliojo principo ir 12-o darnaus vystymosi tikslo – „Užtikrinti darnius vartojimo ir gamybos modelius“ įgyvendinimo.  Atsižvelgiant į tikslinės grupės poreikius, statant, rekonstruojant ar remontuojant pastatus ir (ar) patalpas, bus laikomasi universalaus dizaino ir (ar) Statybos techniniame reglamente 2.03.01:2019 „Statinių prieinamumas ir kituose norminiuose statybos techniniuose dokumentuose nustatytų reikalavimų.  Taip pat, atsižvelgiant į bendruosius darnaus vystymosi principus, bus siekiama užtikrinti galimybę naudotis įsidarbinimo, sveikatos priežiūros, švietimo, vaikų priežiūros, socialinėmis, kultūros ir kitomis asmenims (šeimoms) reikalingomis paslaugomis. |
| 2. | Lygių galimybių visiems | Pažangos priemonės veiklų rezultatai turės įtakos visiems asmenims, nepriklausomai nuo jų lyties, rasės, tautybės, pilietybės, kalbos, kilmės, socialinės padėties, tikėjimo, įsitikinimų ar pažiūrų, amžiaus, negalios, lytinės orientacijos, etninės priklausomybės, religijos ar kt.  Projektuose nėra numatyta apribojimų, kurie turėtų neigiamą poveikį įgyvendinant moterų ir vyrų lygybės ir nediskriminavimo dėl lyties, rasės, tautybės, pilietybės, kalbos, kilmės, etninės priklausomybės, religijos ar įsitikinimų, tikėjimo, pažiūrų, negalios, sveikatos būklės, socialinės padėties, amžiaus, lytinės orientacijos ir kitais pagrindais principus, projektuose bus numatytos priemonės sukurtos ar modernizuotos infrastruktūros prieinamumo visiems reikalavimui užtikrinti, laikantis universalaus dizaino. |

# **VII SKYRIUS**

# **IŠANKSTINĖS SĄLYGOS**

2022–2030 m. Klaipėdos regiono plėtros plano pažangos priemone prisidedama prie regioninės pažangos priemonės Nr. 09-003-02-02-11 (RE) „Sumažinti pažeidžiamų visuomenės grupių gerovės teritorinius skirtumus“ įgyvendinimo ir jai priskirto poveikio rodiklio „Socialines paslaugas gaunančių tikslinės grupės asmenų dalis nuo bendro su skurdo rizika ar socialine atskirtimi susiduriančių gyventojų skaičiaus (procentai)“ reikšmės pasiekimo.

Nurodytam poveikio rodikliui priskirta išankstinė sąlyga – patvirtintose regionų plėtros planų pažangos priemonėse numatytos veiklos, skirtos institucinės globos pertvarkai įgyvendinti, ir iki 2022 m. liepos 1 d. yra parengti ir suderinti su Socialinės apsaugos ir darbo ministerija regioniniai socialinių paslaugų ir socialinių paslaugų infrastruktūros, reikalingos institucinės globos pertvarkai įgyvendinti, žemėlapiai[[13]](#footnote-13).

Išankstinė sąlyga įgyvendinta – Perėjimo nuo institucinės globos prie šeimoje ir bendruomenėje teikiamų paslaugų Klaipėdos regiono žemėlapis patvirtintas Klaipėdos regiono plėtros tarybos 2024 m. balandžio 17 d. sprendimu Nr. K/S-9, regiono plėtros plano pažangos priemonėje numatytos veiklos, skirtos institucinės globos pertvarkai įgyvendinti.

# **VIII SKYRIUS**

# **PAŽANGOS PRIEMONĖS STEBĖSENOS RODIKLIAI**

**4 lentelė.** Pažangos priemonės veiklų produkto rodikliai

|  |  |  |  |  |  |  |  |
| --- | --- | --- | --- | --- | --- | --- | --- |
| **Pažangos priemonės veiklų produkto rodikliai** | | | | | | | |
| **Veiklos pavadinimas** | **Rodiklio kodas** | **Rodiklio pavadinimas, matavimo vienetas** | **Rodikliui pasiekti planuojama panaudoti pažangos lėšų suma, Eur** | | **Siektinos rodiklio reikšmės** | | **Siektinos rodiklio reikšmės nustatymo pagrindimas** |
| **Iš viso** | **Iš jų ES, kitos tarptautinės finansinės paramos ir valstybės biudžeto lėšų suma** | **Tarpinė reikšmė (metai)** | **Galutinė reikšmė (metai)** |
| **1** | **2** | **3** | **4** | **5** | **6** | **7** | **8** |
| 1. Socialinių paslaugų plėtra ir kokybės užtikrinimas[[14]](#footnote-14) | P.S.2.1030 | Paslaugų intelekto ir (ar) psichikos negalią turintiems asmenims vietų skaičius naujoje ar modernizuotoje infrastruktūroje (skaičius) | 36 621 114,02 | 28 986 498,00 | - | 316  (2029) | Rodiklis atitinka 2021–2027 metų Europos Sąjungos fondų investicijų programos (toliau – IP) 4.9. konkrečiam uždaviniui „Didinant socialinę ir ekonominę marginalizuotų bendruomenių, migrantų ir nepalankias sąlygas turinčių grupių integraciją įgyvendinant integruotas priemones, įskaitant aprūpinimą būstu ir socialinių paslaugų teikimą“ priskirtą produkto rodiklį. Siektina tarpinė rodiklio reikšmė IP nenustatoma. Siektina galutinė rodiklio reikšmė apskaičiuota įvertinus numatomų įgyvendinti projektų informaciją. |
| P.S.2.1031 | Paslaugų socialiai pažeidžiamiems, socialinę riziką (atskirtį) patiriantiems asmenims vietų skaičius naujoje ar modernizuotoje infrastruktūroje (skaičius) | - | 122  (2029) | Rodiklis atitinka 2021–2027 metų Europos Sąjungos fondų investicijų programos (toliau – IP) 4.9. konkrečiam uždaviniui „Didinant socialinę ir ekonominę marginalizuotų bendruomenių, migrantų ir nepalankias sąlygas turinčių grupių integraciją įgyvendinant integruotas priemones, įskaitant aprūpinimą būstu ir socialinių paslaugų teikimą“ priskirtą produkto rodiklį. Siektina tarpinė rodiklio reikšmė IP nenustatoma. Siektina galutinė rodiklio reikšmė apskaičiuota įvertinus numatomų įgyvendinti projektų informaciją bei atsižvelgiant į Tvarios Klaipėdos miesto plėtros 2023–2029 m. strategijoje numatytą 1.2.4. veiksmo „Vasaros koncertų estrados ir prieigų pritaikymas daugiatiksliam naudojimui“ rodiklį. |
| P.B.2.0070 | Naujos arba modernizuotos socialinės rūpybos infrastruktūros (ne būsto) talpumas (asmenys per metus) | - | 247  (2029) | Rodiklis atitinka 2021–2027 metų Europos Sąjungos fondų investicijų programos (toliau – IP) 4.9. konkrečiam uždaviniui „Didinant socialinę ir ekonominę marginalizuotų bendruomenių, migrantų ir nepalankias sąlygas turinčių grupių integraciją įgyvendinant integruotas priemones, įskaitant aprūpinimą būstu ir socialinių paslaugų teikimą“ priskirtą produkto rodiklį. Siektina tarpinė rodiklio reikšmė IP nenustatoma. Siektina galutinė rodiklio reikšmė apskaičiuota įvertinus numatomų įgyvendinti projektų informaciją. |

**5 lentelė.** Pažangos priemonės rezultato rodikliai

|  |  |  |  |  |  |  |  |
| --- | --- | --- | --- | --- | --- | --- | --- |
| **Pažangos priemonės rezultato rodikliai** | | | | | | | |
| **Rodiklio kodas** | **Rodiklio pavadinimas, matavimo vienetas** | **Pradinė rodiklio reikšmė (metai)** | **Rodikliui pasiekti planuojama panaudoti pažangos lėšų suma, Eur** | | **Siektinos rodiklio reikšmės** | | **Siektinos rodiklio reikšmės nustatymo pagrindimas** |
| **Iš viso** | **Iš jų ES, kitos tarptautinės finansinės paramos ir valstybės biudžeto lėšų suma** | **Tarpinė reikšmė (metai)** | **Galutinė reikšmė (metai)** |
| **1** | **2** | **3** | **4** | **5** | **6** | **7** | **8** |
| R.S.2.3031 | Asmenų, turinčių intelekto ir (ar) psichikos negalią, gavusių paslaugas naujoje ar modernizuotoje infrastruktūroje skaičius per metus (asmenys per metus) | 0 (2020) | 36 621 114,02 | 28 986 498,00 | - | 340  (2029) | Rodiklis atitinka 2021–2027 metų Europos Sąjungos fondų investicijų programos (toliau – IP) 4.9. konkrečiam uždaviniui „Didinant socialinę ir ekonominę marginalizuotų bendruomenių, migrantų ir nepalankias sąlygas turinčių grupių integraciją įgyvendinant integruotas priemones, įskaitant aprūpinimą būstu ir socialinių paslaugų teikimą“ priskirtą rezultato rodiklį. Siektina tarpinė rodiklio reikšmė IP nenustatoma. Siektina galutinė rodiklio reikšmė apskaičiuota, įvertinus numatomų įgyvendinti projektų informaciją. |
| R.S.2.3033 | Socialiai pažeidžiamų, socialinę riziką (atskirtį) patiriančių asmenų, gavusių paslaugas naujoje ar modernizuotoje infrastruktūroje skaičius per metus (asmenys per metus) | 0 (2020) | - | 535  (2029) | Rodiklis atitinka 2021–2027 metų Europos Sąjungos fondų investicijų programos (toliau – IP) 4.9. konkrečiam uždaviniui „Didinant socialinę ir ekonominę marginalizuotų bendruomenių, migrantų ir nepalankias sąlygas turinčių grupių integraciją įgyvendinant integruotas priemones, įskaitant aprūpinimą būstu ir socialinių paslaugų teikimą“ priskirtą rezultato rodiklį. Siektina tarpinė rodiklio reikšmė IP nenustatoma. Siektina galutinė rodiklio reikšmė apskaičiuota įvertinus numatomų įgyvendinti projektų informaciją bei atsižvelgiant į Tvarios Klaipėdos miesto plėtros 2023–2029 m. strategijoje numatytą 1.2.4. veiksmo „Vasaros koncertų estrados ir prieigų pritaikymas daugiatiksliam naudojimui“ rodiklį. |
| R.B.2.2074 | Naujos arba modernizuotos socialinės rūpybos infrastruktūros naudotojų skaičius per metus (naudotojai per metus) | 0 (2020) | - | 260  (2029) | Rodiklis atitinka 2021–2027 metų Europos Sąjungos fondų investicijų programos (toliau – IP) 4.9. konkrečiam uždaviniui „Didinant socialinę ir ekonominę marginalizuotų bendruomenių, migrantų ir nepalankias sąlygas turinčių grupių integraciją įgyvendinant integruotas priemones, įskaitant aprūpinimą būstu ir socialinių paslaugų teikimą“ priskirtą rezultato rodiklį. Siektina tarpinė rodiklio reikšmė IP nenustatoma. Siektina galutinė rodiklio reikšmė apskaičiuota įvertinus numatomų įgyvendinti projektų informaciją. |

|  |  |  |  |  |
| --- | --- | --- | --- | --- |
| Regiono plėtros tarybos administracijos direktorė |  |  |  | Dalia Makuškienė |
|  |  | *(parašas)* |  | *(vardas ir pavardė)* | |

1. Regiono problemos ir jų giluminės priežastys, sąsajos su RPP nustatytomis pagrindinėmis regioninės plėtros problemomis, RPP (27 psl.) [↑](#footnote-ref-1)
2. Higienos institutas. Sergančių asmenų skaičius pagal regionus. [↑](#footnote-ref-2)
3. Valstybės duomenų agentūra. Gyventojai ir socialinė statistika. Socialinė apsauga. [↑](#footnote-ref-3)
4. Valstybės duomenų agentūra. Gyventojai ir socialinė statistika. Gyventojų skaičius ir sudėtis. [↑](#footnote-ref-4)
5. Valstybės duomenų agentūra. Gyventojai ir socialinė statistika. Gyventojai. Nuolatinių gyventojų skaičius metų pradžioje. [↑](#footnote-ref-5)
6. Valstybės duomenų agentūra. Gyventojai ir socialinė statistika. Išvestiniai gyventojų skaičiaus rodikliai. Nuolatinių gyventojų amžiaus struktūra metų pradžioje. [↑](#footnote-ref-6)
7. Valstybės duomenų agentūra. Gyventojai ir socialinė statistika. Socialinė apsauga. [↑](#footnote-ref-7)
8. Valstybės duomenų agentūra. Gyventojai ir socialinė statistika. Socialinė apsauga. Globos įstaigos. [↑](#footnote-ref-8)
9. Poveiklei priskiriami 5 lentelėje nurodyti 1, 2, 3, 6, 7, 8, 9, 10, 12, 13, 15, 16 projektai [↑](#footnote-ref-9)
10. Poveiklei priskiriami 5 lentelėje nurodyti 5, 14, 18, 19 projektai [↑](#footnote-ref-10)
11. Poveiklei priskiriami 5 lentelėje nurodyti 4, 11, 17 projektai [↑](#footnote-ref-11)
12. Projektas įtrauktas į Tvarios Klaipėdos miesto plėtros 2023–2029 metų strategijos 1.2.4. veiksmą „Vasaros koncertų estrados ir prieigų pritaikymas daugiatiksliam naudojimui“, prisideda prie jo įgyvendinimo. Tvarios Klaipėdos miesto plėtros strategija patvirtinta Klaipėdos miesto (2023 m. gruodžio 21 d. sprendimas Nr. T2-353) ir Klaipėdos rajono savivaldybių tarybose (2023 m. gruodžio 21 d. sprendimas Nr. T11-419) [↑](#footnote-ref-12)
13. **Pertvarkos žemėlapis** turi būti suderintas su Lietuvos Respublikos socialinės apsaugos ir darbo ministerija bei patvirtintas regiono plėtros tarybos kolegijos sprendimu. [↑](#footnote-ref-13)
14. Veiklą „Socialinių paslaugų plėtra ir kokybės užtikrinimas“ sudaro trys poveiklės: 1) Paslaugų, reikalingų institucinės globos pertvarkai įgyvendinti, infrastruktūros modernizavimas ir plėtra (priskiriami rodikliai P.S.2.1030 ir R.S.2.3031); 2) Nestacionarių socialinių paslaugų infrastruktūros modernizavimas ir plėtra (priskiriami rodikliai P.S.2.1031 ir R.S.2.3033); 3) Socialinių paslaugų įstaigų senyvo amžiaus asmenims infrastruktūros modernizavimas ir plėtra (priskiriami rodikliai P.B.2.0070 ir R.B.2.2074). [↑](#footnote-ref-14)